বিএনপির সূত্রগুলো বলছে, বিএনপি নির্দলীয় 'সহায়ক সরকার' গঠনের প্রস্তাবসংবলিত রূপরেখা প্রণয়নের উদ্যোগ নিয়েছে, যা রাষ্ট্রপতি মো. আবদুল হামিদের কাছে তুলে দেওয়া হবে। বিএনপির প্রস্তাবে, সংবিধান সংশোধন করে গঠন এবং সংশোধন ছাড়া ওই সরকার গঠনের কথা থাকবে। দুই প্রস্তাবেই হয় প্রধানমন্ত্রী পদে নিরপেক্ষ কেউ অথবা প্রধানমন্ত্রীর ক্ষমতা খর্ব করার বিষয়টি থাকছে। এই সহায়ক সরকার হবে তিন মাস মেয়াদের। রাষ্ট্রপতির অধীনে নির্বাচনকালীন এই সরকারের মন্ত্রিসভায় টেকনোক্র্যাট কোটায় স্বরাষ্ট্র ও সংস্থাপনসহ গুরুত্বপূর্ণ মন্ত্রণালয়ে নির্দলীয়-নিরপেক্ষ ব্যক্তিদের দায়িত্ব দেওয়ার প্রস্তাব থাকবে। রাষ্ট্রপতি নিরপেক্ষ ব্যক্তিদের এসব মন্ত্রণালয়ে নিয়োগ দেবেন। রাষ্ট্রপতি রাজনৈতিক দলগুলোর সঙ্গে আলোচনার মাধ্যমে নির্বাচনকালীন 'সহায়ক সরকারের' কাঠামো চূড়ান্ত করতে পারেন।